
PROLOG

Koret kommer inn.

KORET

Verona er en trivelig bystat

som også blir vår skueplass når to

familier blusser opp i gammelt hat

og nye slekter avler nytt vondt blod.

Fra fiendenes skjebnesvangre skjød

vil ungdommen bli født til kjærlighet,

betale kjærligheten med sin død

og slukke hatet for all evighet.

De to som elsker dødsmerket vil selv

som drevet av foreldres blinde vold

fortelle hva som skjedde her i kveld –

tragedien skal fullbyrdes før tolv.

Og alt som nå er usagt vil bli sagt

før vi er ferdige med femte akt.

Koret går ut.


1.1

Samson og Gregorio kommer inn med sverd og skjold, fra huset Capulet.

SAMSON

Én ting lover jeg deg, Gregorio, vi stryker ikke flagg.

GREGORIO

Nei, det ville gjort oss til strykere.

SAMSON

Jeg mener, hvis de terger oss, gir vi dem stryk.

GREGORIO

Hvis ikke kan vi jo like gjerne stryke med.

SAMSON

Jeg stikker aldri av, jeg stikker ned alle som plukker på meg.

GREGORIO

Ja, du lar deg ikke plukke på så lett.

SAMSON

Jeg pukker på min rett til å lage Montague-plukkfisk.

GREGORIO

Ja, hvis du har en høne å plukke med noen, må du stå på ditt og ta siste stikk.

SAMSON

Høne? De Montague-kyllingene stikker stjerten mellom beina fortere enn noe kvinnfolk får dratt opp stakken.

GREGORIO

Men det er en veik tulling som tar til takke med å jage kyllinger.

SAMSON

Sant nok, kyllingjakt kan vi trygt overlate til det svake kjønn, men forresten plukker jeg gjerne litt høne hos Montague når hanene deres har stukket.

GREGORIO

Men dette er tross alt en hanekamp, der vi følger våre herrer og mestre.

SAMSON

Det er ett fett. Jeg kan være første kamphane: Når jeg er ferdig med mennene, skal jeg ta meg av damene og dømme dommene.

GREGORIO

Skal du dømme damedommer?

SAMSON

Jeg skal fradømme dem jomfrudommen, og det kan du ta som du vil.

GREGORIO

Det er vel damene som må ta det som de vil.

SAMSON

Nei, det er jeg som skal ta og de som skal få, og det er noe alle vet, at det er ikke lite de får.

GREGORIO

Du er i hvert fall ingen slappfisk, og godt er det, for her kommer småfisken til Montague stimende. Opp med redskapen.

De trekker sverd.

To andre tjenere kommer inn, en av dem er Montagues Abraham.

SAMSON

Mitt nakne sverd er hevet. Du får yppe til bråk, så gir jeg deg ryggen fri.

GREGORIO

Du tar ikke beina på nakken?

SAMSON

Ikke vær redd for meg.

GREGORIO

Nei, ærlig talt, jeg er da ikke redd for deg!

SAMSON

Vi må ha loven på vår side. La dem begynne.

GREGORIO

Jeg blikker dem når vi går forbi, så får de ta det som de vil.

SAMSON

Eller som de tør. Jeg viser dem fingeren, bare kyllinger finner seg i det.

ABRAHAM

Jaså. De viser oss fingeren, signore?

SAMSON

Jeg viser fingeren, signore.

ABRAHAM

Viser De oss fingeren, signore?

SAMSON avsides til Gregorio

Har vi loven på vår side hvis jeg svarer «ja»?

GREGORIO avsides til Samson

Nei.

SAMSON

Nei, signore, jeg viser ikke fingeren til dere, signore, men jeg viser fingeren, signore.

GREGORIO

Ypper De, signore?

ABRAHAM

Ypper, signore? Nei, signore.

SAMSON

Men hvis De gjør det, signore, er jeg klar. Jeg tjener en like bra mann som Dem.

ABRAHAM

Ikke bedre.

SAMSON

Vel, signore.

GREGORIO avsides til Samson

Si «bedre». Der kommer en som er i slekt med herren vår.

SAMSON

Jo da, signore, bedre.

ABRAHAM

De lyver.

SAMSON

Trekk, hvis dere er menn. Gregorio, husk dødsstikket ditt.

De slåss.

BENVOLIO trekker

Idioter, stopp!

Stikk sverdene i skjeden, dere vet ikke hva dere gjør.

Tybalt kommer.

TYBALT

Hva, fekter du med sånne feige kryp?

Han trekker.

Benvolio, se døden i hvitøyet.

BENVOLIO

Jeg skiller dem. Stikk sverdet ditt i skjeden,

hvis ikke: Bruk det til å skape fred.

TYBALT

Du preiker fred med sverd? Jeg hater ordet

som helvete, som Montague, som deg.

Så kom igjen, din feiging.

De slåss.

Tre–fire borgere kommer inn med klubber og hellebarder.

BORGERNE

Så klubb dem ned! Bruk hellebarden!

Slå ned hver Capulet, hver Montague!

Gamle Capulet kommer, i slåbrok, sammen med fru Capulet.

CAPULET

Hva er det for spetakkel? Få langsverdet!

FRU CAPULET

De mener krykken? Hva skal De med sverd?

Gamle Montague og fru Montague kommer inn.

CAPULET

Jeg sa: langsverdet. Gamle Montague

har alt dratt sitt, se som han spotter meg.

MONTAGUE

Banditten Capulet! Slipp meg, jeg tar’n!

FRU MONTAGUE

Nei, vil du slåss, så må du først slå meg.

Fyrst Escalus kommer inn med følge.

FYRSTEN

Fredsbrytere, opprørske urokråker,

som søler stålet til med granneblod –

vil dere høre? Menneskeudyr

som lesker deres vredes flammetunger

i blodårenes rene purpurkilder;

vil dere unngå pinebenken, kast

de blodherdede våpnene til jorden

og hør den vrede fyrstens klare dom.

Tre ganger før har tankeløse ord

fra dere, Capulet og Montague,

forstyrret freden her i byens gater

og gjort at selv Veronas oldinger

har byttet stokken sin med gamle våpen,

som rustne sverd mot deres rustne hat.

Hvis gatefreden brytes én gang til,

skal bråket koste dere begge livet.

Nå skiller dere lag, gå hver til sitt.

De, Capulet, blir med meg her og nå,

og Montague, Dem venter jeg i kveld,

på byens gamle tingvoll får De meddelt

hva mer jeg har bestemt i denne saken.

Som sagt, det er dødsstraff, gå hver til sitt.

Alle går unntatt Montague, fru Montague og Benvolio.

MONTAGUE

Hvem startet denne krangelen igjen?

Var De til stede da det braket løs?

BENVOLIO

Nei, tjenerne sloss alt med Capulets

da jeg kom hit. Jeg trakk, og prøvde straks

å skille dem. I samme øyeblikk

trakk hissigproppen Tybalt sverdet sitt

og freste mot meg mens han svingte det

med hogg i tomme luften så det hveste

og lyden hisset ham opp enda mer.

Mens vi unngikk hverandres hogg og støt

kom flere til, og de sloss mann mot mann,

til fyrsten kom og skilte alle mann.

FRU MONTAGUE

Og Romeo? Han var vel ikke med?

Jeg er så glad når han kan holde fred.

BENVOLIO

Madam, en time før vår kjære sol

slo dagens gylne vindu opp i øst,

ble jeg så rastløs at jeg gikk en tur

til lønnelunden like vest for byen,

og der så jeg en annen morgenfugl;

ja, det var sønnen Deres som gikk der.

Jeg ville hilse, men så fort han så meg

trakk han seg unna og gikk inn i skogen.

Jeg tenkte at han hadde det som jeg

og søkte ensomheten dypt der inne,

for jeg var én for mye for meg selv

og hadde nok med mitt, så jeg lot ham

få stikke seg bort uten å gå etter.

MONTAGUE

Folk ser ham ofte der før soloppgang.

Han blander tårene med morgenduggen

og drypper dype stønn som tunge skyer.

Når solen endelig bejubler oss

og drar en flik av forhenget i øst

så skyggen letter fra Auroras seng,

da skynder han seg lyssky hjem, min sønn,

forlater ikke rommet sitt engang,

men sperrer lyset ute med gardiner

og sturer for seg selv i kunstig natt.

Den gode gutten skrumper likblek inn,

formørket av ungdommelig tungsinn.

BENVOLIO

Men onkel, vet De hva som plager ham?

MONTAGUE

Jeg aner ikke hva som foregår.

BENVOLIO

Og De har prøvd å få det ut av ham?

MONTAGUE

Ja, både jeg og mange av hans venner,

men han som ruger på sitt følelsesliv,

er mot seg selv – jeg vet ikke hvor sann –

men han er uutgrunnelig og stengt,

så langt ifra å åpne seg for innsyn

som blomsterknoppen bitt av svartsyk orm

før den kan brette kronbladene ut

og åpenbare skjønnheten for oss.

Men hvis vi finner ondets rot, kan vi

kurere ham for hans melankoli.

Romeo kommer inn.

BENVOLIO

Der er han jo. Gå, dere. Vi får se

om han, på tomannshånd, vil røpe det.

MONTAGUE

Takk skal du ha. Vi ser hva du får fram.

Jeg håper at du lykkes. Kom, madam.

Montague og fru Montague går ut.

BENVOLIO

God morgen, fetter.

ROMEO

Er dagen ennå ung?

BENVOLIO

Knapt ni, ja.

ROMEO

Tunge tider står helt stille.

Men var det ikke far som gikk så fort?

BENVOLIO

Det var det. Hvorfor er det tunge tider?

ROMEO

Jeg mangler det som gjør at tiden flyr.

BENVOLIO

Forelsket?

ROMEO

Nei, forhatt.

BENVOLIO

Forhatt av hvem?

ROMEO

Av henne som jeg er forelsket i.

BENVOLIO

Så rart at kjærligheten, mild og øm,

kan herje med oss som en hard tyrann.

ROMEO

Så rart at kjærligheten som er blind

ser hjertestien og spaserer inn.

Hvor skal vi spise nå? Hva skjedde her?

Nei, ikke si det, jeg har hørt det alt.

Så stort et hat, men større kjærlighet.

Nå, kranglevorne elskov, elskovshat

som skapte alt av ingen verdens ting!

Å, tunge letthet, alvorsmaskerade,

den rene skjønnhets vanskapningers kaos,

blyfjær, klar røyk, kald ild og sykdomshelse,

klarvåken søvn som aldri gir oss hvil.

Utvilsom kjærlighet som avler tvil.

Hva? Ler du ikke?

BENVOLIO

Nei, jeg gråter heller.

ROMEO

Hva plager deg sånn?

BENVOLIO

At du er så plaget.

ROMEO

Men sånn er kjærlighetens pinsler.

Jeg har en stein i brystet her fra før,

og smerten din blir som en ekstra bør.

Den følelsen du viste meg, har gjort

det større som fra før var altfor stort.

For kjærlighet er sukk og stønn som oser

og lutres i en klarsynt elskers flammer,

men druknes i elskovens tårekammer.

Hva er den mer? En galskap så diskré,

en bitter galle som vi sukrer med.

Farvel, min venn.

BENVOLIO

Nei, jeg skal samme vei;

du kan da ikke bare gå fra meg.

ROMEO

Hva så, jeg har for lengst forlatt meg selv.

Det her er ikke Romeo. Farvel.

BENVOLIO

Nei, ærlig talt, hvem er din elskede?

ROMEO

Forlanger du en tale?

BENVOLIO

Tale? Nei,

men du kan da fortelle hvem det er.

ROMEO

Nei, vet du hva: Jeg kjenner meg for dårlig.

Du skjønner vel at dette er alvorlig.

Men ærlig talt, så elsker jeg en kvinne.

BENVOLIO

Det var i grunnen det jeg siktet til.

ROMEO

Da traff du blink. Og den er pen, den blinken.

BENVOLIO

Den pene er jo lettere å treffe.

ROMEO

Der tar du feil. Cupido bommer stygt.

Rappkjefta som Diana, uten frykt –

moralsk som få, hun lar seg ikke true

av guttens dumme lek med pil og bue.

Hun kan nok ikke ømt forføres heller,

ord rører henne ikke, og en gave

som kunne fristet helgener – null effekt.

Skjønnhetens rikdom blir til fattigdom

når hun forlater verden som hun kom.

BENVOLIO

Hva? Vil hun gå i kloster? Er det sant?

ROMEO

Ja, hun har tenkt å spare seg til fant

og ødsler dydig med – å ikke gi

sin skjønnhet videre i ettertid.

Hun er så pen og smart at det er stygt

som hun gjør en forelsket fyr forrykt.

Hun sier fra seg kjærligheten selv

om det gjør livets morgengry til kveld.

BENVOLIO

Men prøv å glemme tankene på henne.

ROMEO

Da kan jeg glemme helt å bruke hodet!

BENVOLIO

Bruk øynene og se hvordan det kryr

av vakre damer.

ROMEO

I kontrast til dem

blir hun den rene skjønnhetsåpenbaring.

Når svarte masker kysser kvinnepanner,

forstår vi at de skjuler indre lys.

Hvis du blir blind, så glemmer du nok aldri

hvor vakkert det var da du kunne se.

Vis meg en kvinne som kan kalles pen,

jeg leser henne som en åpen bok

om en som er så mye vakrere.

Farvel. Du lærer aldri meg å glemme.

BENVOLIO

Det der skal vi bli to om å bestemme.

De går ut.



1.2

Capulet, grev Paris og en tjener kommer inn.

CAPULET

Men Montague må også følge dommen,

og det bør ikke være vanskelig

for gamle menn som oss å holde fred.

PARIS

Ja, dere to er begge hedersmenn,

konflikten burde nok vært avblåst før.

Men kan De svare på mitt frieri?

CAPULET

Jeg mener fortsatt det jeg har sagt før:

Mitt barn er stadig fremmed her i verden.

Hun er jo ennå ikke fjorten år.

To somre visner ned i januar

før hun er moden nok og gifteklar.

PARIS

Det finnes mødre som er enda yngre.

CAPULET

For ung i barselseng, for ung i kiste.

Hun er mitt siste håp på denne jord.

Vinn hjertet hennes, ikke vær forlegen!

Min vilje er kun litt av hennes egen;

når hun kan velge rett fra hjertets grunn,

da er det ikke nei i farens munn.

Vi har alt invitert en mengde til

vår sommerfest i kveld, men hvis De vil

beære oss med Deres nærvær, skal

De bli vår æresgjest på kveldens ball.

Det blir en særskilt, jordisk stjerneglans

når mitt beskjedne hus innbyr til dans.

Slik lysten stiger i de unge menn

når vinteren halter og blir tatt igjen

av kjapp april, vil De få se en rekke

av jomfruer i knopp, fennikelfrekke

som strutter gjennom huset vårt i kveld,

og hver og en bør De studere selv.

De krever alle full oppmerksomhet.

Det fins langt mere skjønnhet enn De vet.

Kom, bli med meg. Til tjeneren: Og du får ta en kjapp en

og finne alle dem som står på lappen

og sørge for å invitere dem

til sommerfesten i mitt ringe hjem.

Capulet og Paris går ut.

TJENEREN

Finne alle som står på denne lappen! Det står at skomakeren

skal plundre med sin tommestokk og skredderen skal bli ved

sin lest. Fisker, bli ved din pensel, og maler, bli ved ditt garn,

men jeg blir sendt ut for å finne dem som står oppført her,

og jeg kan umulig finne ut hvem som står her. Jeg trenger en

som kan lese. Og det fort!

Benvolio og Romeo kommer inn.

BENVOLIO

Vi driver brannslukning med nye flammer,

og noe som gjør vondt, kan smertelindre,

og sår forsvinner under nye skrammer

mens nye sorger gjør de gamle mindre.

Når øyeverket flyter som tykt blekk,

kan nærsyntheten din bli borte vekk.

ROMEO

Du har vel gode urter for det der.

BENVOLIO

For hva?

ROMEO

For beinet du har brukket, vel.

BENVOLIO

Romeo, er du gal?

ROMEO

Gal? Nei, men svinebundet som en gal,

og sperret inne, satt på brød og vann,

og pint og plaget og –. Til tjeneren: God aften, du.

TJENEREN

Velsigne Dem, signore. Unnskyld, kan De lese?

ROMEO

Ja, jeg kan lese skjebnen som har rammet meg.

TJENEREN

Den leser De vel ikke i en bok. Men det jeg lurer på, er om

De kan lese?

ROMEO

Ja, hvis jeg kjenner bokstavene og språket.

TJENEREN

Takk for ærligheten. Ha det bra.

ROMEO

Nei, vent litt, jeg kan lese.

Han tar lappen og leser.

Signor Martino med frue og døtre;

Grev Anselmo og hans vakre søstre;

Hennes nåde enkefru Vitrovio;

Signor Placentio og hans yndige nieser;

Mercutio og hans bror Valentino;

Min onkel Capulet med frue og døtre;

Min vakre niese Rosalind, og Livia;

Signor Valentio og hans fetter Tybalt;

Lucio og den livlige Helena;

En flott forsamling. Hvor er det de skal?

TJENEREN

Opp.

ROMEO

Opp hvor? Til bords?

TJENEREN

Til oss.

ROMEO

Til hvis hus?

TJENEREN

Min herres.

ROMEO

Så klart, det burde jeg ha spurt om først.

TJENEREN

Jeg kan godt si det uten at De spør. Herren min er den mektige

og rike Capulet, og hvis dere ikke er av huset Montague, så

er dere hjertelig velkommen til å krympe noen flasker vin.

Farvel!

Han går.

BENVOLIO

Til dagens store fest hos Capulet

skal hun som er din store kjærlighet,

og alle vakre kvinner i Verona.

Gå dit og sammenlikn, og prøv å se

med friske øyne – da forstår du nok:

Hun er en kråke i en svaneflokk.

ROMEO

Hvis skjønnheten jeg ser, plutselig slukner,

da skal det flamme opp i tåreflommen,

og de som aldri dør selv om de drukner,

skal bøye seg som kjettere for dommen.

En vakrere? Nei, himmelens sol har

nok aldri sett en skjønnhet like klar.

BENVOLIO

Du møtte henne uten konkurranse.

Hva om du ser en annen skjønnhet danse

og veier dem i hver sin vakre skål?

Da tviler jeg på at hun holder mål,

og det vil vise seg på kveldens fest

at hun blir middelmådig som var best.

ROMEO

Jeg blir med deg, men ikke for å måle.

Kun for å varme meg ved min solstråle.



1.3

Fru Capulet og ammen kommer inn.

FRU CAPULET

Hvor er min datter? Rop på henne, amme.

AMMEN

Ja, ved min jomfrudom som tolvåring,

jeg har sagt fra. Mitt lam! Min marihøne!

Hvor han hun gjort av seg? Kom, Julie!

Julie kommer.

JULIE

Hva er det? Noen ropte?

AMMEN

Moren din.

JULIE

Her er jeg, mor. Hva vil De?

FRU CAPULET

Nå skal du høre her. Vi tar det helst

på tomannshånd – forresten, nei, vi trenger

å høre hva din gamle amme mener.

Du vet at hun er kommet i den alderen.

AMMEN

Ja, hennes alder kjenner jeg på timen.

FRU CAPULET

Snart fjorten.

AMMEN

Jeg kan vedde fjorten tenner,

selv om jeg kun har fire – ikke flere,

nei, fjorten er hun ikke. Er det lenge

til olsok?

FRU CAPULET

Godt og vel – rundt fjorten dager.

AMMEN

Om ikke godt, så er det likevel

på olsokkvelden at hun fyller fjorten.

Susan og hun – og Gud velsigne begge –

var jevngamle. Vel, Susan er hos Gud;

hun var for god for meg. Men som jeg sa,

på olsokkvelden vil hun fylle fjorten,

jeg husker det som om det var i går.

Nå er det elleve år siden jordskjelvet,

og hun ble avvent da. Jeg glemmer aldri,

av alle årets dager, denne dagen.

Jeg hadde smurt inn pattene med malurt

og satt i solen under dueslaget.

De var med Deres mann i Mantova.

Jeg husker alt. Men som jeg nettopp sa,

da ungen kjente malurten på vorten

ble det for bittert, og det vesle nurket,

hun rynket søtt på nesen, sint på patten!

Det smalt i dueslaget, jeg spratt opp,

og borte var vi.

Nå er det elleve år siden det skjelvet.

Hun sto i grunnen godt på egne bein

og stabbet fritt omkring, så dagen før

falt hun og fikk en diger kul i pannen.

Og mannen min – Gud være hans sjel nådig

som alltid var så blid – han tok opp barnet

og sa: «Nå gikk du rett på trynet, men

når du blir voksen, faller du på ryggen,

ikke sant?» Og hellige Guds moder,

da holdt hun opp å skrike og sa «ja».

Nå skal vi se at det går troll i ord!

Om jeg blir tusen år, jeg glemmer aldri

hvordan han knegget fram sitt «ikke sant?».

Og sukkerungen snufset lydig «ja».

FRU CAPULET

Vel, nok om det, vær snill og ti still nå.

AMMEN

Ja, frue, men jeg må jo bare le

av hun som svelget gråten og sa «ja».

Og det med denne kulen som spratt ut

på størrelse med en haneballe, minst.

Hun grein med god grunn, som hun hadde slått seg.

Han sa: «Nå gikk du rett på trynet, men

når du blir voksen, faller du på ryggen,

ikke sant?» Da holdt hun opp og snufset «ja».

JULIE

Men kanskje du kan holde opp, du også?

AMMEN

Ja, jeg er ferdig. Gud velsigne deg,

den skjønneste jeg noensinne ammet,

gid jeg får leve til jeg ser deg gift!

FRU CAPULET

Ja, giftermål, nå var det faktisk det

jeg ville ta opp med deg, Julie.

Du er vel snart klar for å gifte deg?

JULIE

Det tør jeg ikke drømme om.

AMMEN

Tør ikke!

Hvis flere ammet deg, ville jeg sagt

at du fikk vettet inn med morsmelken.

FRU CAPULET

Tenk én gang til, og ikke glem at blant

Veronas fine fruer fins det mange

som alt er mødre, de er mye yngre.

På din alder var jeg for lengst din mor,

og du er stadig jomfru. Saken er:

Den kjekke Paris spør oss om din hånd.

AMMEN

Å, for en mann, en mann så staut som noen

i hele verden – ja, en voksfigur.

FRU CAPULET

En sjelden blomst, selv i Veronas sommer.

AMMEN

Ja, det er sant, en blomst, han er en blomst.

FRU CAPULET

Tror du at du kan elske denne mannen?

Du treffer ham på festen nå i kveld.

Ansiktet hans kan leses som en bok,

og hvis du synes den er vakkert skrevet,

bør du studere hvordan hudens blekk

har tegnet karakterens vakre trekk,

og hvis du møter uklar symbolikk,

vil den bli klargjort gjennom mannens blikk.

Men kjærlighetens bok må bindes inn,

og denne gode boken mangler bind.

Hvis det skal glitre, dette dokument,

som fisken i sitt våte element,

må manuskriptet bindes følsomt inn

og skinne som forgylt i gyllent skinn.

Hvis du tar vare på ham i ditt indre,

vil du bli mye mer og intet mindre.

AMMEN

Ja, mye mer – menn får oss til å svulme.

FRU CAPULET

Hva sier du til Paris’ frieri?

JULIE

Jeg ser først om jeg liker det jeg ser.

Men øyekast er piler, som i dart,

jeg kaster pilen først når alt er klart.

En tjener kommer inn.

TJENEREN

Frue, gjestene er her. Maten er servert, det kalles på Dem, noen spør etter frøkna, på kjøkkenet forbanner de ammen, og alt står på hodet. Jeg må inn og servere; vær snill og kom, dere.

Han går ut.

FRU CAPULET

Vi kommer. Julie, greven venter nede.

AMMEN

Da sier du god dag til nattlig glede.

De går ut.

